b'\n_START_ARTICLE_\n\xc5\xbdivko Kusti\xc4\x87\n_START_SECTION_\nPo\xc4\x8deci\n_START_PARAGRAPH_\nKusti\xc4\x87 je djetinjstvo proveo na Pagu, gdje ga je mati Josipa (Bepina) Kusti\xc4\x87 samohrana dizala i odgajala, uz pomo\xc4\x87 duboko pobo\xc5\xbene bake Ane. Poslije je obja\xc5\xa1njavao da mu je \xe2\x80\x9emajka davala ponos i va\xc5\xbenost, a sadr\xc5\xbeaj du\xc5\xa1e, \xc4\x8ditavu svijest \xe2\x80\x93 baka, s kojom je stalno bio do polaska u \xc5\xa1kolu\xe2\x80\x9c . Nau\xc4\x8dio je \xc4\x8ditati s pet godina, zahvaljuju\xc4\x87i knjizi Otona Ku\xc4\x8dere Gibanje i sile. _NEWLINE_Njegov biolo\xc5\xa1ki otac Vinko Ru\xc5\xbei\xc4\x87, Spli\xc4\x87anin, nije ga nikada javno priznao, pa je o\xc4\x8dinstvo dokazano na sudu. O\xc4\x8dinsku figuru na\xc5\xa1ao je u don Josi Felicinovi\xc4\x87u, \xc5\xbeupniku pa\xc5\xa1kome i kanoniku Zadarske nadbiskupije, sociologu i piscu.  Pod njegovim utjecajem Kusti\xc4\x87 je kao 9-godi\xc5\xa1njak bio vo\xc4\x91a Malih kri\xc5\xbeara u Pagu.\n_START_SECTION_\nObrazovanje i zasnivanje obitelji\n_START_PARAGRAPH_\nU Zagrebu je studirao teologiju. Za slu\xc5\xbeenja vojnog roka u Ni\xc5\xa1u, 1953. zaljubio se u tri godine stariju Maricu Radenkovi\xc4\x87, bolni\xc4\x8darku, te se njome civilno o\xc5\xbeenio 1955., jo\xc5\xa1 za boravka u Ni\xc5\xa1u, kao bogoslov, nakon \xc4\x8detvrte (od \xc5\xa1est) godine studija, napustiv\xc5\xa1i planove da se zaredi za sve\xc4\x87enika. _NEWLINE_Vrativ\xc5\xa1i se u Zagreb odrekao se nade da \xc4\x87e biti sve\xc4\x87enik. A nije \xe2\x80\x93 u tada\xc5\xa1njim dru\xc5\xa1tvenim uvjetima \xe2\x80\x93 pomi\xc5\xa1ljao ni na novinarstvo, iako je za drugoga svjetskog rata ure\xc4\x91ivao, izdavao i raznosio svoj novinarski uradak, pod naslovom Kri\xc5\xbearski \xc4\x91ak (koji je njegova mati tipkala u vi\xc5\xa1e kopija, preko indiga, rade\xc4\x87i kao knjigovo\xc4\x91a u Pa\xc5\xa1koj solani). _NEWLINE_Po povratku u Zagreb bra\xc4\x8dni par Kusti\xc4\x87 oti\xc5\xa1ao je u podstanare, ona se zaposlila u bolnici, a on je apsolvirao matematiku i fiziku, te je po\xc4\x8deo raditi honorarno kao nastavnik. _NEWLINE_Ostavio je za sobom \xc4\x8detvoro od petoro djece, \xc4\x8detrnaestoro unu\xc4\x8dadi, te praunu\xc4\x8dad.\n_START_SECTION_\nSve\xc4\x87eni\xc5\xa1tvo\n_START_PARAGRAPH_\nTada\xc5\xa1nji zagreba\xc4\x8dki nadbiskup koadjutor dr. Franjo \xc5\xa0eper se dosjetio da je za Katoli\xc4\x8dku crkvu \xc5\xa1teta izgubiti tako pametna mladi\xc4\x87a, pa mu je 1957. njegov ispovjednik pater Scheibel predlo\xc5\xbeio da se ipak zaredi, ali po grkokatoli\xc4\x8dkom obredu, po kojemu se, kao i u pravoslavlju, za sve\xc4\x87enike mogu zarediti o\xc5\xbeenjeni mu\xc5\xa1karci (ali se, jednom zare\xc4\x91eni, ne smiju \xc5\xbeeniti, kao ni u rimokatolika). Stoga se \xc5\xbdivko Kusti\xc4\x87 vratio na studij teologije, posebno je studirao isto\xc4\x8dni obred, te se i crkveno vjen\xc4\x8dao u zagreba\xc4\x8dkoj Crkvi sv. Petra, a onda je zare\xc4\x91en za grkokatoli\xc4\x8dkog sve\xc4\x87enika Kri\xc5\xbeeva\xc4\x8dke eparhije 4. svibnja 1958._NEWLINE_Raspore\xc4\x91en je prvo u \xc5\xbeumbera\xc4\x8dku grkokatoli\xc4\x8dku \xc5\xbeupu Mrzlo Polje, pa u So\xc5\xa1ice, a susjed preko brda bio mu je rimokatoli\xc4\x8dki \xc5\xbeupnik Franjo Kuhari\xc4\x87, otkada je datiralo njihovo prijateljstvo._NEWLINE_Zagreba\xc4\x8dki nadbiskup kardinal bl. Alojzije Stepinac, koji je bio konfiniran u nedalekome Kra\xc5\xa1i\xc4\x87u, poru\xc4\x8dio mu je preko svoga \xc5\xbeupnika da je prou\xc4\x8dio njegov slu\xc4\x8daj i da mu \xc4\x8destita.\n_START_SECTION_\nNovinarstvo\n_START_PARAGRAPH_\nZa Drugoga vatikanskog koncila pokrenut je u Zagrebu bilten Glas s Koncila, koji je kasnije postao dvotjednik pa (od 1985.) tjednik Glas Koncila. Kusti\xc4\x87 je u njemu anga\xc5\xbeiran 1963., prvo kao suradnik, pa kao urednik, a od 1972. do 1993. i kao glavni urednik. To je bilo doba kada je Glas Koncila bio najuspje\xc5\xa1niji i najpopularniji, profiliraju\xc4\x87i se u jedino sustavno oporbeno glasilo u Hrvatskoj, a ne zapu\xc5\xa1taju\xc4\x87i osnovnu funkciju unutarcrkvene informacije. Pod Kusti\xc4\x87evim vodstvom pokrenute su vjeronau\xc4\x8dne olimpijade, a don Luka Depolo je 1974. pokrenuo Mali Koncil (MAK) za djecu._NEWLINE_I kao glavni urednik je Kusti\xc4\x87 nastavio pisati svoju kolumnu Pismo seoskog \xc5\xbeupnika (potpisanu: don Jure), u kojoj je s humoristi\xc4\x8dnim i katkad satiri\xc4\x8dnim \xc5\xbealcem, na tragu Guareschija i njegova don Camilla propitivao odnos dru\xc5\xa1tva spram Katoli\xc4\x8dke crkve, \xe2\x80\x9ezaradiv\xc5\xa1i\xe2\x80\x9c dvije zabrane broja. Kao glavni urednik pisao je nepotpisani Komentar, zapravo uvodnik, mnogo odmjereniji jer je, za razliku od kolumne, involvirao i svih pet nadbiskupija koje su tada bile suizdava\xc4\x8di Glasa Koncila._NEWLINE_Za boravka u Njema\xc4\x8dkoj uspio je na\xc4\x87i donaciju za osnivanje Informativne katoli\xc4\x8dke agencije (IKA), koju je pokrenuo 1993., te je bio i njezin prvi glavni urednik, do 1999.  U toj agenciji Kusti\xc4\x87 je postavio standarde, primjenjuju\xc4\x87i strogu neutralno faktografsku formu agencijskog novinarstva, te ograni\xc4\x8div\xc5\xa1i njezin sadr\xc5\xbeaj isklju\xc4\x8divo na religijske vijesti. Tu je du\xc5\xbenost napustio tek kada fizi\xc4\x8dki nije mogao izdr\xc5\xbeati puni novinarski radni dan, jer je ve\xc4\x87 tada bio te\xc5\xbeak sr\xc4\x8dani bolesnik, pa je na kraju trajao sa sedmorim sr\xc4\x8danim premosnicama poslije triju operacija na otvorenu srcu._NEWLINE_Kada se posve povukao od posla i kada se sa svojom suprugom Maricom odselio u Dom za starije osobe u Klai\xc4\x87evoj ulici (gdje je, dokle god je mogao, slu\xc5\xbeio i kao kapelan), prihvatio je poziv osniva\xc4\x8da Jutarnjeg lista Nina Pavi\xc4\x87a da preuzme dnevnu kolumnisti\xc4\x8dku rubriku Jutarnja propovijed, u kojoj je kombinirao uobi\xc4\x8dajenu dnevnu homiliju uz zadani pasus Evan\xc4\x91elja s komentarima aktualnog trenutka \xe2\x80\x93 upravo ono \xc5\xa1to je na svojim jutarnjim misama u Domu sv. Marte uveo kao praksu papa Franjo. Tako je Kusti\xc4\x87 inaugurirao u Hrvatskoj suvremeni stil katoli\xc4\x8dke komunikacije godinama prije negoli je za\xc5\xbeivio u Vatikanu. Njegova predanost tom zadatku bila je tolika da je diktirao kolumnu, samo tra\xc4\x8dkom glasa, s bolesni\xc4\x8dke postelje u Intenzivnoj njezi samo dan poslije jo\xc5\xa1 jedne operacije na srcu. Odrekao se toga, te\xc5\xa1ka srca, kada zaista vi\xc5\xa1e nije mogao._NEWLINE_Bio je \xc4\x8dlan Hrvatskoga novinarskog dru\xc5\xa1tva, u jednom mandatu i njegov potpredsjednik.\n_START_SECTION_\nOrijentacija\n_START_PARAGRAPH_\nDon Joso Felicinovi\xc4\x87 je Kusti\xc4\x87u potkraj drugoga svjetskog rata ovako objasnio politi\xc4\x8dko stanje: \xe2\x80\x9cNa vlasti je krvnik, a u \xc5\xa1umi krvavi bezbo\xc5\xbenik\xe2\x80\x9d. Kusti\xc4\x87ev dru\xc5\xa1tveni anga\xc5\xbeman ostao je svih posljednjih 70 godina \xc5\xbeivota obilje\xc5\xbeen tom re\xc4\x8denicom, uvjerenjem da je njegova kr\xc5\xa1\xc4\x87anska du\xc5\xbenost pozicionirati se tako da ne popusti ni \xe2\x80\x9ecrnom vragu\xe2\x80\x9c (tj. fa\xc5\xa1istima, koje je na Pagu do\xc5\xbeivio i kao nacionalne zatornike), ni \xe2\x80\x9ecrvenom vragu\xe2\x80\x9c, tj. komunistima. Ta linija ga je izvrgavala vehementnim napadima, i slijeva i zdesna. I Kusti\xc4\x87 je znao biti o\xc5\xa1tar polemi\xc4\x8dar._NEWLINE_Zauzimao se bezrezervno za ekumenizam; tvrdio je da hrvatstvo nije rezervat katolika, da jednako tako dobar (ili lo\xc5\xa1) Hrvat mo\xc5\xbee biti i musliman, i evangelik, i ateist, da je va\xc5\xbeno da je \xe2\x80\x9e\xc4\x8dovjek na hrvatski na\xc4\x8din\xe2\x80\x9c. Nije bio odu\xc5\xa1evljen vjeronaukom u \xc5\xa1koli, pa je objavio i ovo: \xe2\x80\x9eVjeronauk je optere\xc4\x87en razmjernim neuspjehom. Radije bih da se u \xc5\xa1kole uvelo obavezno poznavanje religije kao elementa kulture tako da svako dijete zna \xc5\xa1to je kr\xc5\xa1\xc4\x87anstvo, budizam, islam.\xe2\x80\x9c_NEWLINE_Svoj sve\xc4\x87eni\xc4\x8dki pogled na nacionalisti\xc4\x8dki ekstremizam u jednom je intervjuu ilustrirao ovako: \xe2\x80\x9eSvojedobno sam u Australiji do\xc5\xbeivio da me ljudi, koji su se predstavili kao usta\xc5\xa1ki odbor, zatra\xc5\xbee da odr\xc5\xbeim misu za Poglavnika. Rekao sam im, tamo gdje taj pokojnik jest, nije Poglavnik, a ako vas zanimaju njegovi grijesi, mogu slu\xc5\xbeiti misu za gre\xc5\xa1nu du\xc5\xa1u pokojnog Ante. Nisam htio slu\xc5\xbeiti misu za Poglavnika.\xe2\x80\x9c'